google/wiki40b huggingface dataset:
Εκκλησιάζουσες (κωμωδία)

Το πλαίσιο

Η υπόθεση του έργου είναι μάλλον αποκύημα της φαντασίας του Αριστοφάνη, ωστόσο τοποθετείται χρονικά σε μια εποχή που θεωρείται πιθανό ότι πράγματι οι γυναίκες της Αθήνας αντιδρούσαν εμπράκτως στην αντρική εξουσία. Ενδεχομένως γραμμένη το 391 ή το 392 π.Χ., λιγότερο από μία δεκαετία πριν ο Αριστοφάνης αποβιώσει, ασχολείται με την πολιτική ή μάλλον με μία πλευρά της, αυτή της πειθούς. 
Είναι όμως η εποχή κατά την οποία ο Αριστοφάνης περνά από την αρχαία στη μέση κωμωδία, μια μετάβαση που ξεκίνησε σχεδόν αμέσως μετά τη «Λυσιστράτη» (411 π.Χ.), όταν φαίνεται πως εγκατέλειψε για λίγο το θέμα της πολιτικής. Χρειάστηκαν 19 περίπου χρόνια για να ασχοληθεί ξανά με το θέμα, όμως οι «Εκκλησιάζουσες», όπως αργότερα και ο «Πλούτος» (388 π.Χ.), αν και έχουν και πάλι ως κύριο θέμα την πολιτική, είναι λιγότερο δηκτικά σε σχέση με τις πάλαι ποτέ αιχμηρές κωμωδίες του.
Οι «Εκκλησιάζουσες» παραμένουν, ωστόσο, μία ακόμα πολιτική κωμωδία-σάτιρα, από τις χαρακτηριστικές του Αριστοφάνη, στην οποία για άλλη μια φορά - μετά τη "Λυσιστράτη" - τάσσεται υπέρ των γυναικών. Η πρωταγωνίστρια του έργου, η δυναμική και κατεργάρα Πραξαγόρα, είναι εκείνη που θα αναλάβει τα ηνία της γυναικείας επανάστασης, όχι με σκοπό την επαναφορά σε πρότερες καταστάσεις, όπως συμβαίνει με την Λυσιστράτη, αλλά με μοναδικό στόχο την αλλαγή ολόκληρης της Αθηναϊκής Δημοκρατίας.

Υπόθεση

Η πανούργα, λοιπόν, Πραξαγόρα μεταμφιέζεται σε άνδρα, μαζί με όλες τις γυναίκες της Αθήνας και η γυναικεία πομπή φτάνει ως την Εκκλησία του δήμου - στην οποία οι γυναίκες δεν είχαν δικαίωμα ψήφου - και ψηφίζουν νόμο, σύμφωνα με τον οποίο η εξουσία περνά στα χέρια των γυναικών. Κάτι που φέρνει κυριολεκτικά τα πάνω κάτω, καθώς οι γυναίκες είναι έτοιμες να επιβάλλουν εκτός από την περιουσιακή και την ερωτική κοινοκτημοσύνη.

Η μεγαλύτερη λέξη

Η κωμωδία είναι επίσης γνωστή και για μια από τις μεγαλύτερες εάν όχι τη μεγαλύτερη σύνθετη λέξη που έχει εμφανίστεί στη λογοτεχνία, τη λέξη λοπαδοτεμαχοσελαχογαλεοκρανιολειψανοδριμυποτριμματοσιλφιοκαραβομελιτοκατακεχυμενοκιχλ­επικοσσυφοφαττοπεριστεραλεκτρυονοπτοκεφαλλιοκιγκλοπελειολαγῳοσιραιοβαφητραγανοπτερύγων η οποία είναι ένα πιάτο φαγητού με μεγάλη ποικιλία εδεσμάτων και εμφανίζεται στην τελευταία επανάληψη της χορωδίας του έργου, στο σημείο όπου ο Βλέπυρος προσκαλείται στο συμπόσιο.
Πανελλήνιο πρωτάθλημα ανώμαλου δρόμου ανδρών 2008

Το Πανελλήνιο πρωτάθλημα ανώμαλου δρόμου ανδρών 2008, διεξήχθη στις 17 Φεβρουαρίου στη θέση Σκαμνιές του Δημοτικού διαμερίσματος Πηγή του Δήμου Γόμφων (απόσταση ανδρών 12000μ.). Πρωταθλητής αναδείχθηκε ο Ολυμπιακός για όγδοη φορά στην ιστορία του.
Χριστιανός Αύγουστος του Άνχαλτ-Τσερμπστ

Βιογραφία

Ήταν ο τρίτος γιος του Ιωάννη-Λουδοβίκου Α΄ πρίγκιπα του Άνχαλτ-Ντόρνμπουρκ και της Χριστίνας-Ελεονόρας του Τσόιτς.
Το 1747 απεβίωσε στο Τσερμπστ σε ηλικία 57 ετών. Τον διαδέχθηκε ο πρωτότοκος γιος του Φρειδερίκος-Αύγουστος.
Υδραγωγείο Λευκωσίας

Οθωμανική περίοδο

Χτίστηκε τον 18ο αιώνα. Το αρχαίο Υδραγωγείο ήταν μέρος του παλαιού συστήματος παροχής νερού της Λευκωσίας, η οποία έφερε το νερό από τα βουνά στα βόρεια της πόλης. Μια πέτρινη αψιδωτή κατασκευή, έτρεχε από την Πύλη της Κερύνειας στα βόρεια, στη Πύλη της Αμμοχώστου στα ανατολικά, και παρείχε νερό για αρκετές πηγές στις γειτονιές της πόλης. Αυτό το τμήμα του υδραγωγείου ήταν γνωστό ως υδραγωγείο Σιλιχτάρ, από τον Οθωμανό κυβερνήτη εκείνη την εποχή. Κατά τη διάρκεια της κατεδάφισης ενός ιδιωτικού κτιρίου, αποκαλύφθηκαν έντεκα καμάρες του παλαιού υδραγωγείου, κρυμμένα μέσα στη δομή μιας γειτονικής νεότερης κατασκευής. Οι καμάρες έδειξαν σημάδια εκτεταμένης φθοράς.

19ος αιώνας

Τον 19ο αιώνα υλοποιήθηκε ένα μεγάλο έργο στη Λευκωσία, το οποίο περιελάμβανε την αποκατάσταση του μνημείου, αλλά και τον επανασχεδιασμό του συστήματος ύδρευσης στη περιοχή.
Έστριντ Σβέινσνταττερ

Οι πρώτες της σχέσεις πριν τον γάμο της με τον Ουλφ Γιαρλ

Το 1014 πέθανε ο πατέρας της και στην συνέχεια η Έστριντ Σβέινσντάττερ παντρεύτηκε στον πρώτο της γάμο τον Ρώσο πρίγκηπα Βσέβολοφ γιο του μεγάλου πρίγκιπα Βλαδίμηρου Α΄ του Μέγα που πέθανε σύντομα (1015).  Μετά την άνοδο του αδελφού της Κνούτου στον θρόνο της Δανίας έκανε συμφωνία με τον δούκα Ριχάρδο Β΄ της Νορμανδίας να παντρευτεί τον γιο του Ροβέρτο αλλά ο γάμος πολύ πιθανό να μην έγινε καθόλου. Ο Ραλφ Γκλάμπερ αναφέρει ότι μια άλλη αδελφή του Κνούτου παντρεύτηκε τον Ροβέρτο,  ο Αδάμ της Βρέμης λέει αντίστοιχα ότι τον παντρεύτηκε και στην συνέχεια η Έστριντ πήγε ταξίδι στην Ιερουσαλήμ περιμένοντας τον σύζυγο της που δεν έφτασε ποτέ στην συνέχεια παντρεύτηκε τον Ουλφ Γιαρλ, άλλοι ιστορικοί δεν αναφέρουν καθόλου το γεγονός.

Γενάρχης του βασιλικού Οίκου της Δανίας του Έστριντ

Ο αδελφός της Κνούτος τακτοποίησε στην συνέχεια τον γάμο της με έναν από τους πιο πιστούς του ανθρώπους τον κόμη Ουλφ Γιαρλ ο οποίος δολοφονήθηκε λόγω προδοσίας υπό τις οδηγίες του Κνούτ, πολύ πιθανό και η ίδια η Έστριντ να συμφώνησε σε αυτό. Ο αδελφός της την εμπιστευόταν πάντοτε παρέχοντας της πλούσια δώρα ενώ έδωσε στον γιο της Σβεν πολύ καλή εκκλησιαστική εκπαίδευση, ίδρυσε την πρώτη πέτρινη εκκλησία στην Δανία η οποία μετατράπηκε στην συνέχεια στον Καθεδρικό ναό του Ρόσκιλντ και τον υποστήριξε να ανέβει στον θρόνο της Δανίας λόγω των δικαιωμάτων της μητέρας του (1047). Η Έστριντ έλαβε από τον γιο της τον τίτλο της βασίλισσας ο οποίος διατηρήθηκε από όλους τους απογόνους του κάτι πολύ τιμητικό για μια γυναίκα η οποία δεν είχε φορέσει το στέμμα ποτέ της. Η αδελφή του Ουλφ Γιαρλ Γκύτα Θορελσντοτίρ παντρεύτηκε τον Γκόντγουιν, κόμη του Ουέσσεξ κάτι που έδωσε στην δυναστεία της πολλά δικαιώματα στον Αγγλοσαξωνικό θρόνο.  Εκτός από τον βασιλιά Σβεν Β΄ της Δανίας η Έστριντ είχε άλλον έναν γιο τον Μπόρν Έστριντσον.
Ο εσταυρωμένος Χριστός (Γκόγια)

Ανάλυση

Ο πίνακας έχει νεοκλασικό ύφος, ωστόσο, βασίζεται στην παραδοσιακή ισπανική εικονογραφία της Σταύρωσης και έχει επηρεαστεί από τον χειρισμό του συγκεκριμένου θέματος από τον Βελάσκεθ (δανείζεται και το μαύρο φόντο δίχως τοπίο) και τον Άντον Ράφαελ Μενγκς (από τον οποίο δανείζεται το προωθημένο δεξί πόδι). Ο Γκόγια ακολουθεί τους εικονογραφικούς κανόνες της ισπανικής Μπαρόκ για την απεικόνιση της Σταύρωσης όπως αυτοί καθιερώθηκαν από τον Φρανθίσκο Πατσέκο - μαύρο φόντο, τέσσερα αντί για τρία νύχια, υποστηριζόμενα πόδια, και επιγραφή (ΙΗΣΟΥΣ ΝΑΖΩΡΑΙΟΣ Ο ΒΑΣΙΛΕΥΣ ΤΩΝ ΙΟΥΔΑΙΩΝ) σε τρεις γλώσσες. Ακολουθώντας αυτούς τους κανόνες ο Γκόγια αποφεύγει να δώσει έμφαση σε λατρευτικά χαρακτηριστικά όπως το δράμα και η παρουσία αίματος, ώστε η προσοχή του θεατή να εστιάζεται στο απαλό ύφος του έργου, καθώς η πρόθεσή του ήταν να ικανοποιήσει τους ακαδημαϊκούς, μεταξύ των οποίων κυριαρχούσε ο νεοκλασικισμός του Μένγκς.
Ζωγραφισμένο με χαλαρή και ζωντανή πινελιά, το κεφάλι του Ιησού είναι σηκωμένο και γυρισμένο προς τα αριστερά, κοιτώντας δραματικά προς τα πάνω, πιθανώς ως μια αναπαράσταση μιας εκστατικής κίνησης καθώς λέει Θεέ μου, Θεέ μου, ίνα τι με εγκατέλειπες; (Κατά Ματθαίον 27:46, Κατά Μάρκον 15:34), αν και η ηρεμία που παρουσιάζει στο σύνολό του ο πίνακας αποφεύγει την πρόκληση συγκίνησης.
Με αυτό το έργο ο Γκόγια επιδιώκει να δείξει στους ακαδημαϊκούς τη δουλειά του σε έναν από τους πιο δύσκολους τομείς, που απαιτούσε γνώση της ανθρώπινης ανατομίας, ζωγραφίζοντας ένα γυμνό, υπό την κάλυψη του θρησκευτικού πλαισίου μέσα στο οποίο το παρουσίασε, σε συμφωνία με την ισπανική παράδοση. Η τεχνική που χρησιμοποιείται αναλύει τη δυσκολία του απαλού χειρισμού της εικόνας σε σφουμάτο καθώς και στην πηγή του φωτός (η οποία φαίνεται να είναι το γυμνό στέρνο του Ιησού) και τη μετάβαση στις σκοτεινές περιοχές, κρύβοντας τα όρια του σχεδίου. Οι διαφανείς περιοχές, οι λάμψεις και οι διαβαθμίσεις αντιμετωπίζονται με λεπτότητα με σκιές γκρίζου και απαλού γαλάζιου, και πινελιές έντονου λευκού ώστε να έχουν μεγαλύτερη ένταση τα λαμπερά φωτεινά σημεία. Οι γραμμές της σύνθεσης ακολουθούν το κλασικό S συνδυαζόμενες με τα βίαια χαρακτηριστικά του Μπαρόκ. Το προωθημένο δεξί πόδι, το ελαφρώς λοξό ισχίο και η κλίση του κεφαλιού δίνουν στο έργο δυναμική προσέγγιση όπως επιβάλλεται από τους κλασσικούς κανόνες για να αποφευχθεί η εντύπωση της δυσκαμψίας.

Ιστορικά στοιχεία

Παρότι οι σύγχρονοι του Γκόγια θαύμαζαν τον πίνακα, η αναγνώρισή του μειώθηκε κατά τη διάρκεια του 20ού αιώνα, όταν οι κριτικοί προτιμούσαν να βλέπουν τον Γκόγια ως έναν ρομαντικό ζωγράφο με πενιχρή ή καθόλου Καθολική πίστη, με ελάχιστο ενδιαφέρον για την ακαδημαϊκή ή τη θρησκευτική ζωγραφική. Ωστόσο, ο μεταμοντερνισμός έχει αξιολογήσει τον Γκόγια και το έργο του ως σύνολο, σε όλες τις εκφάνσεις του, λαμβάνοντας υπ' όψιν πως Ο εσταυρωμένος Χριστός πρόκειται για ένα έργο με το οποίο ο Γκόγια επιζητούσε την επαγγελματική αναγνώριση.
Αθανάσιος Χατζόπουλος (Μακεδονομάχος)

Τα πρώτα χρόνια

Ο Αθανάσιος Χατζόπουλος γεννήθηκε το 1876 στη Σφήνιτσα (Σφήνα) Ημαθίας (εγκαταλελειμμένος οικισμός σήμερα) ή στο Αιγίνιο Πιερίας. Ήταν πρωτότοκος γιος του Φώτιου Χατζή, πρόκριτου της Σφήνιτσας (Σφήνας) με μεγάλη κτηματική περιουσία. Απέκτησε το προσωνύμιο "Μακρής" λόγω του μεγάλου αναστήματός του. Έμαθε τα πρώτα του γράμματα στο σχολείο του χωριού, ώσπου αυτό έκλεισε μετά από ενέργειες των Βουλγάρων. Στη συνέχεια εγκαταστάθηκε στον Κολινδρό, όπου πέρασε και το μεγαλύτερο μέρος της ζωής του. Εκεί, νυμφεύτηκε την Κυριακή (Κυριακούλω) και απέκτησε έναν γιο, το Βασίλειο. Ξεκίνησε την ένοπλη δράση κατά τη διάρκεια της Μακεδονικής Επανάστασης του 1896. Το 1900 πέθανε η σύζυγός του, Κυριακή, και ο ίδιος μετέβη στην Αθήνα, όπου δούλεψε για μικρό χρονικό διάστημα στα νταμάλια (συλλογή ρητίνης). Στη συνέχεια, ο Αθανάσιος Χατζόπουλος επέστρεψε στον Κολινδρό και νυμφεύτηκε την δεύτερη σύζυγό του, Ελένη (Λέγκω). Με την Ελένη, απέκτησε τρεις κόρες, την Μαρία (Μαρίκα), την Ανθή (Ανθίτσα) και την Παναγιώτα (Παναγίτσα).
Ουδέτερη θάλασσα

Ο όρος Ουδέτερη θάλασσα είναι στρατιωτικός όρος, που σύμφωνα με το Δημόσιο Διεθνές Δίκαιο, χαρακτηρίζεται η θαλάσσια έκταση (χωρικά ύδατα) ενός ουδέτερου κράτους, ή το σύνολο αυτών των ουδετέρων κρατών, έναντι άλλων εμπολέμων.
Περί της έννοιας αυτής προβλέπει η ΙΓ' Σύμβαση της Χάγης (Δίκαιο Πολέμου). Στην έννοια αυτή μπορεί να περιλαμβάνονται εσωτερικά ύδατα, μεγάλες λίμνες ή και ολόκληρη κλειστή θάλασσα όπως για παράδειγμα ο Εύξεινος Πόντος την περίοδο 1856-1871.

Υπό την αυτή έννοια καλύπτονται σήμερα και θαλάσσιες διώρυγες όπως του Παναμά και του Σουέζ.
Κέβιν Σπέισι

Πρώιμα χρόνια

Ο Σπέισι γεννήθηκε στο Σάουθ Όραντζ του Νιού Τζέρσεϊ και μεγάλωσε στην Καλιφόρνια, όπου οι γονείς του μετακόμισαν όταν αυτός ήταν τεσσάρων χρόνων. Εκεί, ξεκίνησε την καριέρα του ως ηθοποιός του θεάτρου, κάνοντας επίσης μικρές εμφανίσεις σε τηλεταινίες ή κινηματογραφικές παραγωγές.

Κατηγορίες για σεξουαλική παρενόχληση

Τον Οκτώβριο του 2017, ο ηθοποιός Άντονι Ραπ κατηγόρησε τον Σπέισι ότι τον είχε παρενοχλήσει σεξουαλικά το 1986, σε ηλικία 14 χρονών, υπό την επήρεια αλκοόλ. Απαντώντας, ο Σπέισι είπε ότι δεν θυμάται το περιστατικό, αλλά αν όντως συμπεριφέρθηκε έτσι, του οφείλει την πιο ειλικρινή του συγγνώμη για αυτό που ήταν "μια εξαιρετικά απρεπής συμπεριφορά μεθυσμένου", και λυπάται για τα συναισθήματα που ένιωθε o Ραπ όλα αυτά τα χρόνια. Επακολούθησε η αναφορά και άλλων παρόμοιων περιστατικών παρενόχλησης, μεταξύ των οποίων αυτών της δημοσιογράφου Χέδερ Ούνρου, του σκηνοθέτη Τόνι Μοντάνα, του ηθοποιού Ρομπέρτο Καβάζος, και οκτώ άτομα από το επιτελείο της σειράς House of Cards. Η εφημερίδα Guardian ανέφερε ότι έχει έρθει σε επαφή με "έναν αριθμό ανθρώπων" οι οποίοι εργάζονταν στο Ολντ Βικ, όπου ο Σπέισι ήταν καλλιτεχνικός σκηνοθέτης για 11 χρόνια, και συμπέρανε ότι "έβαζε χέρι και συμπεριφερόταν με απρεπή τρόπο σε νεαρούς άντρες εκείνη την περίοδο".
Λόγω των κατηγοριών εναντίον του, το Netflix τον απέλυσε από τη σειρά House of Cards και σταμάτησε την παραγωγή της ταινίας Gore, στην οποία ήταν πρωταγωνιστής και παραγωγός. Η  International Academy of Television Arts and Sciences αποφάσισε ότι, λόγω των πρόσφατων γεγονότων, δεν θα τιμήσει τον Σπέισι με το βραβείο International Emmy Founders Award 2017.
Την 1η Νοεμβρίου του 2017, ο Σπέισι ανέφερε ότι θα αναζητήσει "εκτίμηση και θεραπεία" για τη συμπεριφορά του. Στις 2 Νοεμβρίου, το περιοδικό Variety ανέφερε ότι η υπεύθυνη δημοσίων σχέσεων του Σπέισι, Στέισι Γουλφ, και το πρακτορείο Creative Artists Agency, έληξαν τη συνεργασία τους με τον ηθοποιό, λόγω των κατηγοριών εναντίον του.

Προσωπική ζωή

Σχετικά με την προσωπική του ζωή δήλωσε ότι στη ζωή του είχε σχέσεις και με γυναίκες και με άντρες και τώρα επιλέγει να ζήσει ως γκέι άντρας.
Κυψελίδα

Η τραχεία, πριν την είσοδο της στους πνέυμονες, διακλαδώνεται στους δύο βρόγχους. Οι βρόγχοι είναι όμοιοι με την τραχεία με μόνη διαφορά ότι είναι στενότεροι. Μέσα στους πνέυμονες οι βρόγχοι υποδιαιρούνται συνεχώς σε πολλούς μικρότερους και στενότερους σωλήνες, τα βρογχίδια, που σχηματίζουν το βρογχικό δένδρο.

Κυψελίδες

Κάθε βρογχίδιο καταλήγει σε μια ομάδα από πολύ μικρούς σάκκους που λέγονται κυψελίδες. Κάθε κυψελίδα περιβάλλεται από ένα μεγαλο διακλαδισμένο αριθμό τριχοειδών αιμοφόρων αγγείων.

Αριθμός των κυψελίδων

Ο αριθμός των κυψελίδων φτάνει τα 300 εκατομύρια και η συνολική επιφάνεια των πνευμόνων, όταν ανοιχτούν όλες οι κυψελίδες, καλύπτει ένα γήπεδο τέννις έκτασης περίπου 100m²

Ανταλλαγή αερίων

Το οξυγόνο του ατμοσφαιρικού αέρα που έφθασε με την εισπνοή στις κυψελίδες πρέπει να μεταφερθεί με το αίμα σε όλα τα κύτταρα του σώματος μας για το μεταβολισμό. Το διοξείδιο του άνθρακα που παράγεται κατά το μεταβολισμό πρέπει να μεταφερθεί με το αίμα στις κυψελίδες για να αποβληθεί.
Ιουλία η Νεότερη (αδελφή του Καίσαρα)

Βιογραφία

Ήταν κόρη του Γαΐου Ιουλίου Καίσαρα ανθυπάτου και της Αυρηλίας Κόττας, κόρης του Λεύκιου Αυρήλιου Κόττα υπάτου το 119 π.Χ. Κατά τη συνήθεια των Ρωμαίων, όλες οι κόρες έφεραν το ίδιο όνομα (nomen), αυτό της γενιάς τους· δεν είχαν μικρό όνομα (prenomen). Αν ήταν δύο, προσδιοριζόταν ως "η Πρεσβύτερη" και "η Νεότερη", αλλιώς prima, secunda, tertia, κ.ο.κ.
Το 61 πΧ ο Πούμπλιος Κλόδιος Πούλχερ μεταμφιέστηκε σε γυναίκα και εισήλθε στο σπίτι του Ιουλίου Καίσαρα, όπου μόνο γυναίκες εόρταζαν την Αγαθή Θεά (Bona Dea). Όταν ανακαλύφθηκε, ο Π. Κ. Πούλερ κατηγορήθηκε για ασέβεια και η Ιουλία η Νεότερη (ή η αδελφή της) μαζί με τη μητέρα της κατέθεσαν εναντίον του, δίνοντας ακριβή περιγραφή του τι έγινε. Ένεκα του σκανδάλου, ο Καίσαρας διαζεύχθηκε τη σύζυγό του.
Παντρεύτηκε τον Μάρκο Άτιο Βάλβο πρωτεύοντα (praetor) και επίτροπο (commissarius), που προερχόταν από οικογένεια συγκλητικών, πληβείας καταγωγής. Έκανε κόρες: την Ατία Βάλβα Πρίμα, που παντρεύτηκε τον Λεύκιο Μάρκιο Φίλιππο· την Ατία Βάλβα Σεκούνδα/Καισονία, μητέρα της Οκταβίας της Νεότερης, μητέρας του Αυγούστου.
Inter Airlines

Ιστορία

Η εταιρεία ιδρύθηκε τον Δεκέμβριο του 1999 και η πρώτη πτήση πραγματοποιήθηκε στις 4 Απριλίου 2002. Ο τουριστικός οργανισμός Birce Tours, ελέγχει το 100% της Inter Airlines.
Δυστοπία

Δυστοπία (από το ελληνικό δυς- και τόπος) ονομάζεται η κοινότητα ή κοινωνία που είναι ανεπιθύμητη ή τρομακτική. Θεωρείται ως ένα κακό μέρος, και πρόκειται για το αντίθετο της ουτοπίας, η οποία είναι το υπόδειγμα για μία ιδανική κοινωνία χωρίς εγκληματικότητα ή φτώχεια. Οι δυστοπικές κοινωνίες εμφανίζονται σε πολλά καλλιτεχνικά έργα, αλλά και σε ιστορίες που εξελίσσονται στο μέλλον. Συχνά χαρακτηρίζονται από τον απανθρωπισμό, τα ολοκληρωτικά καθεστώτα, την περιβαλλοντική καταστροφή, ή άλλα χαρακτηριστικά συσχετισμένα με την κατακλυσμική πτώση της κοινωνίας. Οι δυστοπικές κοινωνίες εμφανίζονται σε πολλά υποείδη στη φαντασία και συχνά χρησιμοποιούνται για να τραβήξουν την προσοχή στα προβλήματα του πραγματικού κόσμου σχετικά με την κοινωνία, το περιβάλλον, την πολιτική, την οικονομία, τη θρησκεία, την ψυχολογία, την ηθική, την επιστήμη ή/και την τεχνολογία, τα οποία αν χάσουν την κατεύθυνσή τους θα μπορούσαν ενδεχομένως να οδηγήσουν σε μία δυστοπική κατάσταση.

Η δυστοπία στην τέχνη

Η δυστοπία στην τέχνη υπερτονίζει συγκεκριμένα αρνητικά γνωρίσματα των υπαρχουσών κοινωνιών, με σκοπό να αναδείξει το ενδεχόμενο κακό, χωρίς ωστόσο να αντιπροτείνει ένα θετικό πρότυπο. Γνωστά παραδείγματα του είδους υπάρχουν ήδη από τα αρχαία χρόνια (π.χ.. η Αλληγορία του Σπηλαίου από την Πολιτεία του Πλάτωνα), αλλά και μεταγενέστερα, για παράδειγμα Τα ταξίδια του Γκιούλιβερ του Τζόναθαν Σουίφτ, ο Θαυμαστός Καινούριος Κόσμος του Άλντους Χάξλεϋ, το 1984 του Τζορτζ Όργουελ, το Φαρενάιτ 451 του Ρέι Μπράντμπερι , η κινηματογραφική ταινία Blade Runner, η τριλογία Μάτριξ, η ταινία άνιμε Akira, η σειρά The Handmaid's Tale, αλλά και το βιντεοπαιχνίδι Final Fantasy VII, ενώ η επιρροή της δυστοπίας στην τέχνη δεν σταματά εκεί.   Το Thrash metal συγκρότημα Megadeth εμπνεύστηκε και εξέδωσε τον δίσκο με το όνομα Dystopia. Επίσης οι Iced Earth εξέδωσαν δίσκο με το ίδιο όνομα, πριν τους Megadeth.
Οίκος των Πρεμυσλιδών

Ιστορία

Αρχικά ήταν τον 9ο αι. κυρίαρχοι μιας μικρής περιοχής γύρω από την Πράγα, στους Δυτικούς Σλάβους. Πρώτος αναφέρεται ο Μπορίβογ Α' δούκας της Βοημίας. Ο γιος του Βρατίσλαος Α' ίδρυσε το Βροκλάου (γερμ. Μπρεσλάου) στη Σιλεσία της Πολωνίας. Ο γιος τού προηγουμένου Μπολέσλαος Α΄ και ο γιος αυτού Μπολέσλαος Β΄ επέκτειναν την κυριαρχία τους ως τη Λευκορωσία. Από την Πράγα περνούσαν εμπορικοί δρόμοι και πολλοί έμποροι ήρθαν να μείνουν εκεί, όπως Εβραίοι, κ.ά. Έγινε η πιο πλούσια πόλη της περιοχής. Όμως το 1002 ο Μπολέσλαφ Α΄ των Πιάστ βασιλιάς της Πολωνίας κατέλαβε το δουκάτο. Ο εγγονός τού Μπολεσλάου Β΄, ο Βρετίσλαος Α΄ πήρε την εκδίκησή του: λεηλάτησε την Κρακοβία. Ο γιος του Βρατίσλαος Β΄ έγινε ο πρώτος βασιλιάς της Βοημίας.
Γιός αυτού ήταν ο Βλαδίσλαος Α΄, που ο αδελφός του κατανίκησε το 1126 το στρατό τού Λοθάριου Β' βασιλιά της Γερμανίας. O υιός του Βλαδίσλαος Β΄ ίδρυσε πολλά μοναστήρια και έκτισε το πρώτο πέτρινο γεφύρι επί το υποταμού Βλτάβα. Μετά επήλθε παρακμή και κρίση, ο γιός του προηγούμενου όμως, ο Ότακαρ Α΄ με τις αλλαγές που απέφερε, ξεκίνησε μια περίοδο ακμής. Ο γιός του Βενκέσλαος Α΄ προσάρτησε την Αυστρία. Το 13ο αι. οι Πρεμυσλίδες ήταν από τους πιο ισχυρούς. Ο γιός του τελευταίου, ο Ότακαρ Β΄ ήταν ισχυρός στρατιωτικά και με πλούτο· τον αποκαλούσαν ο σιδηρούς και χρυσός βασιλιάς. Νικώντας τους Ούγγρους, απέσπασε, εκτός από την Αυστρία, τις περιοχές Στυρία, Καρινθία και Καρνιόλα φθάνοντας ως την Αδριατική. Σκέφτηκε να γίνει βασιλιάς των Γερμανών και γι' αυτό συγκρούστηκε με τον Ροδόλφο Α΄ των Αψβούργων. Σκοτώθηκε στη μάχη του Μάρτσφελντ το 1278 και οι Αψβούργοι κράτησαν από τότε την Αυστρία. Ο γιος του Βεντσέσλαος Β΄ έγινε και βασιλιάς της Πολωνίας: η περιοχή του εκτεινόταν από το Δούναβη ως τη Βαλτική. Ίδρυσε το Πίλσεν και πολλές άλλες πόλεις. Στην εποχή του ανακαλύφθηκε ένα μεγάλο κοίτασμα αργύρου και έτσι η Βοημία έγινε μια πλούσια χώρα. Έκοψε νόμισμα, που έμεινε ως ένα σημαντικό μέσο συναλλαγής στην Ευρώπη για αιώνες. Η παρακμή άρχισε αμέσως μετά· ο γιος του Βεντσέσλαος Γ΄ δολοφονήθηκε το 1306 και ήταν ο τελευταίος των Πρεμυσλιδών. Τον διαδέχθηκε ο γιός της αδελφής του Ελισάβετ, ο Κάρολος Δ΄ τού Οίκου τού Λουξεμβούργου βασιλιάς της Γερμανίας. Ο γιος αυτού Σιγισμούνδος θα νυμφευτεί τη Μαρία των Καπετιδών-Ανζού βασίλισσα της Ουγγαρίας και από τότε θα ενωθεί και η Ουγγαρία στις κτήσεις του Οίκου. Η 4η απόγονός τους Άννα των Γιαγκελλόνων θα παντρευτεί τον Φερδινάνδο Α΄ των Αψβούργων, ενώνοντας τη Βοημία και την Ουγγαρία με τις Αυστριακές κτήσεις των Αψβούργων.
Μιχαήλ Μπούρας

Βιογραφικά στοιχεία

Γεννήθηκε στην Αγιά Λάρισας και σπούδασε νομικά στο Πανεπιστήμιο Αθηνών. Υπήρξε δημοτικός σύμβουλος Λάρισας.
Στις γερουσιαστικές εκλογές του 1932 εξελέγη γερουσιαστής Λάρισας για τριετή θητεία. Έπειτα, στις εκλογές του 1935, εξελέγη βουλευτής Λάρισας με το Λαϊκό Κόμμα.
Ανδρέας Πιτσιλλίδης

Βιογραφικά στοιχεία

Ο Ανδρέας Πιτσιλλίδης γεννήθηκε στη Λευκωσία στις 9 Ιουνίου 1977. Ομιλεί πέρα από την ελληνική γλώσσα, αγγλικά, γαλλικά, εβραϊκά και λατινικά. Σπούδασε θεολογία στο Εθνικό και Καποδιστριακό Πανεπιστήμιο Αθηνών. Συνέχισε με μεταπτυχιακές σπουδές στη θεολογία στο Κολλέγιο Τρίνιτι. Επιπρόσθετα, απέκτησε μεταπτυχιακό στην κοινωνιολογία από το Αριστοτέλειο Πανεπιστήμιο Θεσσαλονίκης. Εργάζεται ως θεολόγος.
Εργάστηκε ως καθηγητής θεολογίας στη μέση εκπαίδευση. Επιπρόσθετα, υπήρξε ερευνητής στο Κέντρο Μελετών της Μονής Κύκκου. Διετέλεσε Διευθυντής Εκκλησιαστικής Διακονίας της Μητρόπολης Κύκκου και Τηλλυρίας. Εκπροσώπησε την Εκκλησία της Κύπρου σε πολλά διεθνή συνέδρια. Ακόμη, ήταν μέλος της Εκτελεστικής Γραμματείας του Διεθνούς Βήματος Συνάντησης Θρησκειών και Πολιτισμών.

Πολιτική διαδρομή

Συμμετείχε στις ευρωεκλογές του 2009, ως αριστίνδην υποψήφιος, προσωπική επιλογή του προέδρου του ΔΗΣΥ, αλλά δεν εκλέχθηκε. Το 2009 έγινε μέλος του Πολιτικού Γραφείου του ΔΗΣΥ.
Εκλέχτηκε βουλευτής στις βουλευτικές εκλογές του 2011 στην Εκλογική Περιφέρεια Λευκωσίας με τον ΔΗΣΥ.
Ως βουλευτής, διετέλεσε γραμματέας της Βουλής και μέλος της Κοινοβουλευτικής Επιτροπής Άμυνας, της Κοινοβουλευτικής Επιτροπής Ανθρωπίνων Δικαιωμάτων και Ίσων Ευκαιριών μεταξύ Ανδρών και Γυναικών, της Κοινοβουλευτικής Επιτροπής Εργασίας και Κοινωνικών Ασφαλίσεων και της Κοινοβουλευτικής Επιτροπής Περιβάλλοντος.
Το 2013, ο ευρωβουλευτής του ΔΗΣΥ, Ιωάννης Κασουλίδης, διορίστηκε Υπουργός Εξωτερικών στην Κυβέρνηση Νίκου Αναστασιάδη. Πρώτος επιλαχών για τη θέση του στο Ευρωπαϊκό Κοινοβούλιο ήταν ο Ανδρέας Πιτσιλλίδης, ο οποίος ανέλαβε καθήκοντα ευρωβουλευτή στις 4 Μαρτίου 2013. Συμμετείχε στην πολιτική ομάδα του Ευρωπαϊκού Λαϊκού Κόμματος. Δεν επιλέχθηκε για συμμετοχή στο ψηφοδέλτιο του ΔΗΣΥ για τις ευρωεκλογές του 2014.
Συμμετείχε στις βουλευτικές εκλογές του 2016 στην Εκλογική Περιφέρεια Λευκωσίας με τον ΔΗΣΥ αλλά δεν εκλέχθηκε.

Αφορισμός

Στις 2 Οκτωβρίου 2015 η Συνοδική Επιτροπή που ορίστηκε από την Ιερά Σύνοδο της Εκκλησίας της Κύπρου επέβαλε ποινή αφορισμού στον Ανδρέα Πιτσιλλίδη, «εξετάζουσα τις θέσεις του επί ζητημάτων Ορθοδόξου πίστεως και διδασκαλίας».
Εδαφοβούκερος της Αβυσσηνίας

Μορφολογία

Ο εδαφοβούκερος της Αβυσσηνίας είναι ένα από τα δύο μεγαλύτερα είδη βούκερων (το άλλο είναι ο νότιος εδαφοβούκερος). Έχει ύψος 90 – 100 εκατοστά, 110 εκατοστά μήκος και 4 κιλά βάρος. Σύμφωνα με τον Στέβενσον και τον Φανσουά, αυτό το είδος είναι μεγαλύτερο είδος κατά μέσο όρο από τον νότιο εδαφοβούκερο στα 102 εκατοστά, αλλά τα δημοσιευμένα βάρη και οι τυποποιημένες μετρήσεις αντιστρόφως δείχνουν πως το νότιο είδος είναι πράγματι ελαφρώς μεγαλύτερο. Όπως και ο ξάδελφός του, ο εδαφοβούκερος της Αβυσσηνίας έχει μακριά γυμνά πόδια για βάδισμα. Το αρσενικό έχει κόκκινο σάκο λαιμού, ενώ το θηλυκό μπλε. Τροποποιημένα φτερά σχηματίζουν μεγάλες βλεφαρίδες που προστατεύουν τα μάτια του από τη σκόνη.

Τροφή

Ο εδαφοβούκερος της Αβυσσηνίας τρέφεται με ποικιλία σπονδυλωτών και ασπόνδυλων, περιλαμβάνοντας χελώνες, σαύρες, αράχνες, σκαθάρια και κάμπιες: επίσης τρέφεται με ψοφίμια, φρούτα, σπόρους και φιστίκια.
Σεβασμιώτατος

Ο όρος Σεβασμιώτατος ή Σεβασμιότατος αποτελεί προσφώνηση των μητροπολιτών και επισκόπων.
Σεβασμιώτατος ή στην δημοτική Σεβασμιότατος είναι ο υπερθετικός βαθμός του επιθέτου σεβάσμιος, δηλαδή εκείνος που του αποδίδεται σεβασμός, ο αξιοσέβαστος. Κατ' εξαίρεση ο μητροπολίτης Θεσσαλονίκης προσφωνείται Παναγιώτατος.
Η προσφώνηση μπορεί επίσης να είναι η Αυτού Σεβασμιότης.